CELEX: 62021TN0166
Language: mt
Date: 2021-03-29 00:00:00
Title: Kawża T-166/21: Rikors ippreżentat fid-29 ta’ Marzu 2021 – Autorità di sistema portuale del Mare Ligure occidentale et vs Il-Kummissjoni

17.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 189/23
            
         
      Rikors ippreżentat fid-29 ta’ Marzu 2021 – Autorità di sistema portuale del Mare Ligure occidentale et vs Il-Kummissjoni
      (Kawża T-166/21)
      (2021/C 189/26)
      Lingwa tal-kawża: it-Taljan
      
         Partijiet
      
      
         Rikorrenti: Autorità di sistema portuale del Mare Ligure occidentale u ħmistax-il rikorrenti oħra (rappreżentanti: F. Munari, I. Perego, G. Roberti, S. Zunarelli, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Artikoli 1, 2, 3 u 4 tad-Deċiżjoni tal-Kummissjoni Ewropea;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Dan ir-rikors huwa dirett kontra d-Deċiżjoni tal-Kummissjoni tal-4 ta’ Diċembru 2020 C(2020) 8498 final dwar l-għajnuna mill-Istat SA.38399 2019/C (ex 2018/E) implimentata mill-Italja – Taxxa Korporattiva tal-Portijiet fl-Italja.
      Din id-deċiżjoni kklassifikat bħala għajnuna mill-Istat l-eżenzjoni, li minnha jgawdu l-Autorità di Sistema Portuali (l-Awtoritajiet tas-Sistema Portwarja, l-Italja) (iktar ’il quddiem, l-“Awtoritajiet tas-Sistema Portwarja”) fl-Italja, mit-taxxa fuq l-introjtu korporattiv.
      Insostenn tar-rikors tagħhom, ir-rikorrenti jinvokaw il-motivi u l-argumenti li ġejjin:
      
                  1.
               
               
                  L-ewwel motiv, ibbażat fuq deċiżjoni żbaljata kif ukoll fuq ksur tal-Artikolu 107(1) TFUE fil-parti fejn id-deċiżjoni ssostni li l-Awtoritajiet tas-Sistema Portwarja jwettqu attività ekonomika skont kif ġie identifikat mill-Kummissjoni. F’dan ir-rigward qed jiġi sostnut li l-Kummissjoni kkunsidrat b’mod żbaljat li setgħet tittrasponi l-kriterji mfassla fil-prassi u fil-ġurisprudenza b’rabta mal-portijiet ta’ Stati Membri oħra, jiġifieri tipi oħra ta’ infrastruttura, anki bi ksur tal-prinċipji ġenerali ta’ ugwaljanza fit-trattament u ta’ amministrazzjoni tajba.
               
            
                  2.
               
               
                  It-tieni motiv, ibbażat ukoll fuq deċiżjoni żbaljata u fuq ksur tal-Artikolu 107(1) TFUE fil-parti fejn il-Kummissjoni żnaturat id-difiżi fformulati mill-Italja fir-rigward tan-nuqqas ta’ eżistenza ta’ suq, inkwantu huwa settur mhux miftuħ għall-kompetizzjoni fuq għażla tal-leġiżlatur nazzjonali.
               
            
                  3.
               
               
                  It-tielet motiv, ibbażat fuq ksur, barra minn hekk, min-naħa tal-Kummissjoni, tal-Artikolu 345 TFUE, tal-Artikoli 3, 7 u 121 TFUE, kif ukoll ta’ numru ta’ prinċipji tad-dritt tal-Unjoni, inkwantu din ma ħaditx inkunsiderazzjoni l-fatt li t-Trattat ma jippreġudikax id-dritt tal-Istati Membri li jżommu l-proprjetà pubblika tal-beni u tal-infrastruttura portwarja u li tafda u tirriżerva b’mod esklużiv ir-regolamentazzjoni u l-amministrazzjoni tagħhom lil korpi infrastatali bħall-Awtoritajiet tas-Sistema Portwarja.
               
            
                  4.
               
               
                  Ir-raba’ motiv, ibbażat fuq deċiżjoni żbaljata u fuq ksur tal-Artikolu 107(1) TFUE sa fejn din qieset:
                  
                              —
                           
                           
                              li kien jissussisti trasferiment ta’ riżorsi tal-Istat;
                           
                        
                              —
                           
                           
                              li l-iskema ta’ tassazzjoni tal-Awtoritajiet tas-Sistema Portwarja kienet selettiva; u
                           
                        
                              —
                           
                           
                              li kienet tissussisti skema ta’ tassazzjoni tal-portijiet Taljani li setgħet tikkaġuna distorsjoni tal-kompetizzjoni u tal-kummerċ bejn Stati Membri.
                           
                        
            
                  5.
               
               
                  Il-ħames motiv, ibbażat, barra minn hekk, fuq nuqqas ta’ istruttorja u ta’ motivazzjoni min-naħa tad-deċiżjoni kkontestata.